PMIndiaData/PMIndiaSum huggingface dataset:
ब्लुमबर्ग जागतिक व्यापार मंचाला पंतप्रधानांनी संबोधित केले

पंतप्रधान नरेंद्र मोदी यांनी आज न्यूयॉर्क येथे ब्लुमबर्ग जागतिक व्यापार मंचाच्या बैठकीत प्रमुख भाषण केले. या बैठकीच्या निमित्ताने भारताच्या विकास गाथेच्या भविष्यातील दिशेबाबत बोलण्याची संधी लाभली असल्याचे पंतप्रधान म्हणाले. लोकशाही, लोकसंख्या, मागणी आणि निर्णायक क्षमता या चार स्तंभांवर भारताची विकास गाथा आधारीत आहे, असे पंतप्रधान म्हणाले. देशातील राजकीय स्थैर्यामुळे भारतीय अर्थव्यवस्थेला लाभ झाल्याचे पंतप्रधानांनी नमूद केले. सरकारने केलेल्या यशस्वी सुधारणांना जागतिक मान्यता मिळाल्याचे पंतप्रधानांनी अधोरेखित केले. लॉजिस्टिक कामगिरी निर्देशांकातील मानांकनात 10 अंकांची झेप, जागतिक स्पर्धात्मकता निर्देशांकात 13 अंकांची झेप, जागतिक अभिनवता निर्देशांकात 24 अंकांची झेप, तसेच व्यापार सुलभता निर्देशांकात 65 अंकांची सुधारणा आदींचा उल्लेख त्यांनी केला. पंतप्रधानांनी ब्लुमबर्ग नॅशनल ब्रँड ट्रॅकर 2018 च्या अहवालाचा उल्लेख करतांना सांगितले की, या अहवालात जागतिक गुंतवणूक आकर्षित करण्यात भारत हा अव्वल आशियाई अर्थ व्यवस्था असल्याचे म्हटले आहे. या अहवालाच्या राजकीय स्थैर्य, चलन स्थिरता, उच्च दर्जाची उत्पादने, भ्रष्टाचाराला आळा, उत्पादनाची कमी किंमत, धोरणात्मक ठिकाण आणि IPR प्रति आदर या 10 पैकी 7 निकषांनुसार भारत अव्वल स्थानावर आहे. तंत्रज्ञान आणि नाविण्यपूर्ण संशोधनासंदर्भात पंतप्रधानांनी जागतिक व्यापार समुदायाला भारतात गुंतवणूक करण्यासाठी आमंत्रित केले. त्यांचे तंत्रज्ञान आणि भारताची बुद्धिमत्ता एकत्रितपणे जग बदलवू शकतात आणि भारताच्या कौशल्याच्या मदतीने जागतिक आर्थिक विकासाला गती देऊ शकतील, असे पंतप्रधान म्हणाले. पंतप्रधानांच्या भाषणानंतर ब्लुमबर्गचे संस्थापक मायकेल ब्लुमबर्ग यांच्याशी संवाद सत्राचे आयोजन करण्यात आले होते.
पंतप्रधानांकडून टोक्यो 2020 मधील सर्वोत्तम प्रदर्शनासाठी भारतीय क्रीडापटूंचे अभिनंदन

नवी दिल्ली, 8 ऑगस्ट 2021 पंतप्रधान नरेंद्र मोदी यांनी ऑलिम्पिक स्पर्धेत अप्रतिम कामगिरी केल्याबद्दल भारतीय क्रीडापटूंचे अभिनंदन केले आहे. टोक्यो 2020 च्या समारोनिमित्त पंतप्रधान म्हणाले, भारताचे प्रतिनिधीत्व केलेला प्रत्येक क्रीडापटू चॅम्पियन आहे. ते म्हणाले, भारताने जिंकलेल्या पदकांचा देशाला अभिमान आणि आनंद आहे. तसेच, प्राथमिक पातळीवर खेळांची लोकप्रियता वाढून प्रतिभावान खेळाडू पुढे येऊन भारताचे प्रतिनिधीत्व करतील यासाठी कार्यरत राहण्याची हीच वेळ आहे. पंतप्रधानांनी जपान सरकार आणि नागरिकांचे उत्तम आयोजनाबद्दल आभार मानले. सध्याच्या काळात यशस्वी आयोजन करण्यातून दृढतेचा संदेश दिला आहे. तसेच यातून दिसते की खेळांच्या माध्यमातून कसे एकत्र येता येऊ शकते, असे पंतप्रधान म्हणाले. पंतप्रधानांचा ट्वीट संदेश पुढीलप्रमाणे:
पंतप्रधानांनी संयुक्त राष्ट्र आमसभेचे अध्यक्ष मॉगेन्स लिकिटॉफ्ट  यांची भेट घेतली

पंतप्रधान नरेंद्र मोदी यांनी आज संयुक्त राष्ट्र आमसभेच्या 70 व्या अधिवेशनाचे निर्वाचित अध्यक्ष मॉगेन्स लिकिटॉफ्ट यांची भेट घेतली. संयुक्त राष्ट्र आमसभेच्या 70 व्या अधिवेशनाच्या अध्यक्षपदी निवडून आल्याबद्दल लिकिटॉफ्ट यांचे पंतप्रधानांनी अभिनंदन केले. शाश्वत विकासाठी 2030 कार्यक्रम स्वीकारण्यासाठी होणाऱ्या संयुक्त राष्ट्राच्या शिखर परिषदेने अधिवेशनाला प्रारंभ होईल. 25 सप्टेंबर 2015 रोजी होणाऱ्या या परिषदेत सहभागी होण्यासाठी आपण उत्सुक असल्याचे पंतप्रधान म्हणाले. शाश्वत विकास 2030 कार्यक्रमाच्या केंद्रस्थानी असलेल्या शाश्वत विकासाच्या अनेक उद्दिष्टांची अंमलबजावणी भारत सरकारने स्वच्छ भारत अभियान, मेक इन इंडिया, डिजिटल इंडिया, स्किल इंडिया, स्मार्ट सिटीज आणि जनधन योजना यासारख्या महत्त्वाकांक्षी कार्यक्रमांच्या माध्यमातून सुरु केली आहे असे पंतप्रधानांनी नमूद केले. संयुक्त राष्ट्रांच्या आमसभेचे 70 वे अधिवेशन संयुक्त राष्ट्रांसाठी महत्त्वपूर्ण क्षण असल्यावर पंतप्रधानांनी भर दिला. जनतेच्या उंचावलेल्या अपेक्षा संयुक्त राष्ट्र पूर्ण करेल हे सुनिश्चित करणे महत्त्वाचे आहे. यांसदर्भात, संयुक्त राष्ट्र सुरक्षा परिषदेतील सुधारणांच्या प्रलंबित मुद्दयांवर ठोस निर्णय घेण्याचे तसेच आंतरराष्ट्रीय दहशतवादावरील सर्वसमावेशक परिषदेला वेगाने अंतिम स्वरुप देऊन दहशतवादाचा बीमोड करण्यासाठी कायदेशीर व्यवस्था मजबूत करण्याचे आवाहन पंतप्रधानांनी केले. यावेळी लिकिटॉफ्ट यांनी संयुक्त राष्ट्र आमसभेच्या 70 व्या अधिवेशनासाठीच्या आपल्या प्रााधान्यक्रमाबाबत पंतप्रधानांना संक्षिप्त माहिती दिली. शाश्वत विकासाच्या उद्दिष्टांच्या अंमलबजावणीसाठी जागतिक भागीदारीचे पुनर्नवीकरण, हवामान बदल समस्या, आंतरराष्ट्रीय शांतता आणि सुरक्षेप्रती संयुक्त राष्ट्रांच्या योगदानात सुधारणा आणि मानवतावादी परिस्थितीला प्रतिसाद आदी प्राधान्यक्रमांचा त्यांनी विशेष उल्लेख केला. जगातील सर्वात मोठया लोकशाहीपैकी एक असलेल्या आणि संयुक्त राष्ट्राच्या शांतता मोहिमेत सर्वात मोठे योगदान देणाऱ्या भारताची संयुक्त राष्ट्रांमध्ये निर्णय प्रक्रियेत महत्त्वाची भूमिका असायला हवी असे लिकिटॉफ्ट यांनी मान्य केले. उभय नेत्यांनी हवामान बदलाशी संबंधित मुद्दयांवर परस्परांची मते जाणून घेतली आणि यासंदर्भात पॅरिस येथे होणाऱ्या कॉप-21 परिषदेत विकसनशील देशांचे समाधान होईल असा सकारात्मक तोडगा निघेल अशी आशा व्यक्त केली.
भारतीय चित्रपटांच्या राष्ट्रीय संग्रहालयाच्या नव्या इमारतीचे पंतप्रधानांच्या हस्ते उद्या मुंबईत उद्‌घाटन

पंतप्रधान नरेंद्र मोदी, भारतीय चित्रपटांच्या राष्ट्रीय संग्रहालयाच्या नव्या इमारतीचे 19 जानेवारीला उद्‌घाटन करणार आहेत. राष्ट्रीय संग्रहालयाला भेट देऊन ते उपस्थितांना संबोधित करतील. भारतीय चित्रपटांच्या झळाळत्या इतिहासाचे दर्शन घडविण्याबरोबरच देशाचा सामाजिक-सांस्कृतिक इतिहास चिपटांच्या माध्यमातून या संग्रहालयात उलगडला जाणार आहे. दृश्य, ग्राफीक्स, चित्रपट विषयक कात्रणे, प्रसिद्धीपर साहित्य यासह इतर माध्यमातून कथकथनाद्वारे चित्रपटांचा हा प्रवास अनुभवता येणार आहे. दक्षिण मुंबईतल्या फिल्म्स डिव्हिजनमधल्या ऐतिहासिक गुलशन महल आणि नवी संग्रहालय इमारत या दोन इमारतीत हे संग्रहालय आहे. नव्या संग्रहालय इमारतीत चार विभाग असून एकात गांधी आणि चित्रपट, दुसऱ्‍यात बाल चित्रपट स्टुडिओ, तिसऱ्यात तंत्रज्ञान, सृजनशीलता आणि भारतीय चित्रपट, तर चौथा भारतातले चित्रपट विभाग आहे. नव्या संग्रहालय इमारतीत डिजिटल सिनेमा प्रोजेक्टर आणि 7.1 सराऊंड ध्वनी यंत्रणेने सुसज्ज दोन प्रेक्षागृहंही आहेत.
भारतीय स्पर्धा आयोगाची सदस्यसंख्या कमी करण्याच्या प्रस्तावाला केंद्रीय मंत्रिमंडळाची मंजुरी

भारतीय स्पर्धा आयोगाची सदस्यसंख्या कमी करण्याच्या प्रस्तावाला केंद्रीय मंत्रिमंडळाने मंजुरी दिली आहे. सध्या या आयोगात एक अध्यक्ष आणि सहा सदस्य असे सात जण आहे. ही संख्या एक अध्यक्ष आणि तीन सदस्यांपर्यंत कमी करण्याच्या प्रस्तावाला पंतप्रधानांच्या अध्यक्षतेखाली झालेल्या बैठकीत मंजुरी देण्यात आली. त्यामुळे या आयोगाने सध्या रिक्त असलेली दोन पदे भरली जाणार नाहीत. केंद्र सरकारच्या किमान सरकार-कमाल प्रशासन या उद्दिष्टानुसार घेतलेल्या या निर्णयामुळे तीन पदे कमी होणार आहेत. एकाच प्रकारची कामे करणाऱ्या विविध संस्थांचे विलिनीकरण किंवा समन्वय करून प्रशासनात कार्यक्षमता आणि सुलभता वाढवण्याचे सरकारचे उद्दिष्ट आहे. यासाठीच 2017 मध्ये सरकारने ‘किमान’ पातळीच्या निकषांत सुधारणा करून ते व्यक्ती, मालमत्ता आणि इतर कामांचा समावेश केला. यामुळे विविध संस्थांनी आयोगाला सादर करण्याच्या माहितीचे प्रमाण कमी झाले, पर्यायाने आयोगावरील अतिरिक्त भारही कमी झाला. या निर्णयामुळे आयोगाची सुनावणी घेण्याची, निकाल आणि मंजुरी देण्याची क्षमता वाढेल आणि मंजुरी लवकर मिळाल्यामुळे व्यवसाय तसेच रोजगारात वाढ होण्याची अपेक्षा आहे.
गोपाळ कृष्ण गोखले यांच्या जयंतीनिमित्त पंतप्रधानांची आदरांजली

गोपाळ कृष्ण गोखले यांच्या जयंतीनिमित्त पंतप्रधान नरेंद्र मोदी यांनी आदरांजली अर्पण केली आहे. गोपाळ कृष्ण गोखले यांच्या जयंतीनिमित्त त्यांचे स्मरण. अफाट बुद्धीमत्तेचे वरदान लाभलेले व्यक्तिमत्व, शिक्षण आणि सामाजिक सबलीकरणात त्यांनी बहुमोल योगदान दिले आहे. भारताच्या स्वातंत्र्य चळवळीला त्यांनी आदर्श नेतृत्व दिले, असे पंतप्रधानांनी म्हटले आहे.
भारत आणि बोलिव्हिया यांच्यातल्या  रेल्वे क्षेत्रातल्या सामंजस्य कराराला मंत्री मंडळाची मंजुरी

महासागर रेल्वे एकात्मिक कॉरीडॉर प्रकल्पाबाबत भारत आणि बोलिव्हिया यांच्यातल्या सामंजस्य कराराची पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्री मंडळाच्या बैठकीत माहिती देण्यात आली. या सामंजस्य करारामुळे, माहिती,तज्ञांच्या बैठका,चर्चासत्र,तांत्रिक भेटी तसच संयुक्त मान्यता असलेल्या सहकार्य प्रकल्पांची अंमलबजावणी याबाबत आदान प्रदान सुलभ होणार आहे. मार्च 2019 मधे या सामंजस्य करारावर स्वाक्षऱ्या करण्यात आल्या होत्या.
अरुणाचलचे माजी मुख्यमंत्री कलिखो पॉल  यांच्या निधनाबद्दल  पंतप्रधानांना शोक

पंतपधान नरेंद्र मोदी यांनी अरुणाचलचे माजी मुख्यमंत्री कलिखो पॉल यांच्या निधनाबद्दल शोक व्यक्त केला आहे. “कलिखो पॉल यांच्या दु:खद निधनाबद्दल त्यांचे कुटूंब आणि त्यांच्या समर्थकांप्रती मी संवेदना व्यक्त करतो. त्यांनी अरुणाचल प्रदेशची केलेली सेवा नेहमीच स्मरणात राहिल”, असे पंतप्रधानांनी सांगितले.
पंतप्रधानांनी बिलासपूर सभेत विद्यार्थ्यांच्या कलात्मक कलाकृतींचे केले कौतुक

नवी दिल्‍ली, 6 ऑक्‍टोबर 2022 पंतप्रधान नरेंद्र मोदी यांनी हिमाचल प्रदेशमधील बिलासपूर येथे आपल्या भाषणात दोन विद्यार्थ्यांच्या कलात्मक कलाकृती शेअर केल्या. या कलात्मक चित्रांबद्दल पंतप्रधानांनी विद्यार्थ्यांचे आभार मानले. डॉ. अश्विनी शर्मा या पत्रकाराच्या ट्विटचा दाखला देत पंतप्रधानांनी ट्विट केले; "सर्जनशील… धन्यवाद उमंग आणि पूनम."
भारतात जर्मन ही अतिरिक्त परदेशी भाषा म्हणून आणि जर्मनीत आधुनिक भारतीय भाषांना प्रोत्साहन देण्यासाठी मनुष्यबळ विकास मंत्रालय आणि जर्मनीच्या संघीय परदेशी कार्यालयादरम्यान संयुक्त आशय घोषणा पत्रावर स्वाक्षऱ्या करण्याला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारतातील राष्ट्रीय शिक्षण धोरणाला अनुसरुन केंद्रीय विद्यालयात जर्मन भाषेला अतिरिक्त परदेशी भाषा म्हणून प्रोत्साहन देण्यासाठी आणि जर्मनीत आधुनिक भारतीय भाषांना प्रोत्साहन देण्यासाठी मनुष्यबळ विकास मंत्रालय आणि जर्मनीच्या संघीय परराष्ट्र कार्यालयादरम्यान संयुक्त आशय घोषणा पत्रावर स्वाक्षऱ्या करण्याला मंजुरी देण्यात आली. या संयुक्त आशय घोषणा पत्रामुळे भारत आणि जर्मनीदरम्यानच्या सध्याच्या द्विपक्षीय सहकार्याला प्रोत्साहन मिळेल आणि हा करार दोन्ही देशातील कायदे, धोरणे आणि नियमांच्या अनुसार शिक्षण क्षेत्रातील संबंध अधिक मजबूत होण्यासाठीही सहाय्यकारी ठरेल.
बाबू जगजीवन राम यांना पंतप्रधानांकडून श्रद्धांजली

बाबू जगजीवन राय यांच्या पुण्यतिथीनिमित्त पंतप्रधान नरेंद्र मोदी यांनी त्यांना श्रद्धांजली अर्पण केली. “समाजाच्या तळागाळातील जनतेच्या कल्याणासाठी बाबू जगजीवन राम यांनी केलेल्या महान कार्याला त्यांच्या पुण्यतिथी दिनी माझे नमन” अशा शब्दात पंतप्रधान मोदी यांनी जगजीवन राम यांना श्रद्धांजली अर्पण केली.
कोलकाता इथल्या आगीत झालेल्या जीवितहानीबद्दल पंतप्रधानांकडून शोक व्यक्त

कोलकाता इथे लागलेल्या आगीमध्ये झालेल्या जीवित हानीबद्दल पंतप्रधान नरेंद्र मोदी यांनी दुःख व्यक्त केले आहे. कोलकाता इथल्या आग दुर्घटनेत झालेल्या जीवितहानीमुळे दुःख झाल्याचे पंतप्रधानांनी ट्वीटरवर म्हटले आहे. मृतांच्या कुटुंबियांच्या दुःखात आपण सहभागी आहोत.जखमींच्या प्रकृतीत लवकर सुधारणा होवो असेही त्यांनी म्हटले आहे.
दहिसर येथील भारतीय विमानतळ प्राधिकरणाची ४० एकर जमीन एमएमआरडीएकडे मेट्रो शेड साठी हस्तांतरित करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने गोराई येथील राज्य सरकारच्या ४० एकर जमीनीच्या बदल्यात दहिसर येथील भारतीय विमानतळ प्राधिकरणाची ४० एकर जमीन एमएमआरडीएकडे मेट्रो शेड साठी हस्तांतरित करायला मंजुरी दिली. या व्यवहारामुळे एमएमआरडीएला मुंबईतील मेट्रो रेल्वे प्रकल्प पूर्ण करता येईल. अटी : १. एमएमआरडीए ४० एकर जमिनीच्या किमतीतील फरक , मुद्रांक शुल्क रेडी रेकनर दरानुसार ४७२. ७० कोटी रुपये किंवा जमीन हस्तांतरणाच्या वेळी जो रेडी रेकनर दर असेल यापैकी जो अधिक असेल त्यानुसार भरेल. २. गोराई येथील जमिनीचे सीमा निर्धारण करून एमएमआरडीए हस्तांतरित करेल. तसेच त्याची सर्व कागदपत्रे सुपूर्द करेल. ३. भारतीय विमान प्राधिकरण किमान २ हजार चौ . मीटर जमीन तात्पुरत्या तत्वावर आधी हस्तांतरित करेल. या प्रस्तावामुळे कुशल आणि निमकुशल कामगारांना रोजगाराच्या संधी उपलब्ध होतील, तसेच मेट्रो बांधकामातील सहभागी कारखान्यांमध्ये रोजगार निर्मिती होईल. मेट्रो कर शेड कार्यान्वित झाल्यावर थेट रोजगाराच्या संधी निर्माण होतील.
पंतप्रधानांनी परशुराम जयंती निमित्त जनतेला दिल्या शुभेच्छा

पंतप्रधान नरेंद्र मोदी यांनी परशुराम जयंती निमित्त जनतेला शुभेच्छा दिल्या आहेत. आपल्या ट्विटर संदेशात पंतप्रधानांनी म्हटलं आहे : "भगवान परशुराम यांच्या जयंतीच्या पवित्र दिवसाप्रसंगी सर्व देशवासीयांना शुभेच्छा"
नवी दिल्ली येथे उद्या  बुद्ध जयंती उत्सवात पंतप्रधानांचा सहभाग

बुद्ध जयंतीच्या निमित्ताने, पंतप्रधान नरेंद्र मोदी सोमवारी, 30 एप्रिल, 2018 रोजी राजधानीत इंदिरा गांधी इनडोअर स्टेडियमच्या कार्यक्रमात सहभागी होणार आहेत. ते सारनाथ येथे संघ दान करावे असे आव्हान करतील. ते सेंट्रल इन्स्टीट्यूट ऑफ उच्च तिबेटीयन अभ्यासक्रमाला वैशाख सन्मान प्रशस्त्री पत्र सादर करतील; आणि अखिल भारतीय भिक्कू संघ, बोध गया येथे ते जाहीर सभेला संबोधित करतील.
पंतप्रधानांनी केंद्रीय अर्थसंकल्पात करण्यात आलेल्या घोषणांच्या अंमलबजावणीसंदर्भात 11 वेबिनारद्वारे चर्चा आणि विचारमंथनात केले मार्गदर्शन

नवी दिल्ली, 9 मार्च 2022 आज, पंतप्रधानांनी डीआयपीएएम –DIPAM च्या अर्थसंकल्प संबंधित घोषणांवर चर्चा करण्यासाठी वेबिनारला संबोधित केले. पंतप्रधानांनी संबोधित केलेल्या अर्थसंकल्प संबंधी 11 वेबिनारच्या मालिकेतले हे शेवटचे भाषण होते. पंतप्रधानांनी उच्च शिक्षण, ग्रामीण विकास, कृषी, संरक्षण, आरोग्य, डीपीआयआयटी, पीएसए, एमएनआरई , डीईए आणि डीआयपीएएम मंत्रालये/विभागांशी संबंधित अर्थसंकल्पीय वेबिनारमध्ये भाग घेतला. केंद्रीय अर्थसंकल्प-2022 मध्ये देशाच्या आर्थिक विकासासाठी आणि जनतेच्या कल्याणासाठी अनेक घोषणा करण्यात आल्या आहेत. हे वेबिनार अर्थसंकल्पाची गती टिकवून ठेवण्याच्या उद्देशाने आणि त्याच्या अंमलबजावणीमध्ये सर्व हितधारकांमध्ये स्वामित्वाची भावना निर्माण करण्याच्या उद्देशाने आयोजित करण्यात आले होते, या वेबिनारमध्ये स्मार्ट शेती, पीएम गतिशक्ती, संरक्षण क्षेत्रातील स्वयंपूर्णता , डिजिटल शिक्षण आणि वैविध्यपूर्ण कौशल्य, सर्वसमावेशक आणि न्याय्य आरोग्य सेवा वितरण, मेक इन इंडिया आणि महत्त्वाकांक्षी अर्थव्यवस्थेसाठी वित्तपुरवठा इ. विविध विषयांचा समावेश होता. वेबिनार आयोजित करण्यामागचे मुख्य उद्दिष्ट अर्थसंकल्पाबाबत प्रमुख हितधारकांमध्ये स्वामित्व भावना विकसित करणे हे होते. या आयोजनामुळे मंत्रालये आणि विभागांना नवीन आर्थिक वर्ष सुरू होताच कामाला सुरुवात करण्यास आणि कालबद्ध अंमलबजावणी सुनिश्चित करण्यास देखील मदत होईल. विविध हितधारकांशी सल्लामसलत केल्यामुळे त्यांचे व्यावहारिक/जागतिक कौशल्य आणि अनुभव सर्वांसमोर आणण्यात आणि त्रुटी ओळखण्यास मदत झाली. अर्थसंकल्प अलिकडे म्हणजे 1 फेब्रुवारीला घोषित केल्यामुळे आणि वेबिनारमधील या परस्परसंवादामुळे राज्य सरकारांना प्राधान्यक्रमांची अधिक चांगली ओळख होते आणि त्यानुसार तरतुदींचे अधिक चांगले नियोजन करता येते. या वेबिनारमध्ये अंदाजे 40 हजार हितधारकांचा सहभाग होता ज्यात उद्योजक, एमएसएमई, निर्यातदार, जागतिक गुंतवणूकदार, केंद्र आणि राज्य सरकारचे प्रतिनिधी, स्टार्टअप्सच्या जगातील तरुण आणि इतरांचा समावेश होता. प्रत्येक वेबिनार दरम्यान सर्वसमावेशक पॅनेल चर्चा आणि संकल्पना आधारित विशेष ब्रेक-आउट सत्र आयोजित करण्यात आली होती. या वेबिनार दरम्यान सरकारला मोठ्या संख्येने मौल्यवान सूचना प्राप्त झाल्या आहेत, ज्याची अर्थसंकल्पीय घोषणांच्या प्रभावी अंमलबजावणीसाठी आणखी मदत होईल.
ओडिआ नववर्ष आणि महा बिशुबा पाना संक्रांतीनिमित्त पंतप्रधानांकडून शुभेच्छा

पंतप्रधान नरेंद्र मोदी यांनी ओडिया नववर्ष आणि महा बिशुबा पाना संक्रांतीनिमित्त नागरिकांना शुभेच्छा दिल्या आहेत. “ओडिया नववर्षाच्या शुभेच्छा आणि महा बिशुबा पाना संक्रांतीनिमित्त शुभेच्छा. आगामी वर्षात सर्वांना आनंद आणि उत्तम आरोग्य लाभो”, असे पंतप्रधानांनी आपल्या संदेशाात म्हटले आहे.
पूर्व जपान प्रलंयकारी भूकपांच्या पाचव्या स्मृतीदिनी पंतप्रधानांनी बाधित व्यक्तींच्या प्रती सहानुभूती व्यक्त केली

पंतप्रधान नरेंद्र मोदी यांनी पूर्व जपानमधल्या प्रलंयकारी भूकंपाच्या पाचव्या स्मृतीदिनी बाधित व्यक्तींच्या प्रती तीव्र अनुकंपा व्यक्त केली. “पूर्व जपान मधल्या प्रलंयकारी भूकंपाच्या पाचव्या स्मृतीदिनी, भारत बाधित व्यक्तींच्या प्रती सहानुभूती व्यक्त करत आहे. जपानच्या जनतेच्या लवचिकपणाची आम्ही प्रशंसा करतो” असे पंतप्रधानांनी म्हटले आहे.
थॉमस कप विजेत्या भारतीय बॅडमिंटन संघाचे पंतप्रधानांनी  केले अभिनंदन

थॉमस कप जिंकल्याबद्दल भारतीय बॅडमिंटन संघाचे पंतप्रधान नरेंद्र मोदी यांनी अभिनंदन केले आहे. आपल्या ट्विटर संदेशात ते म्हणाले, "भारतीय बॅडमिंटन संघाने इतिहास घडवला आहे ! भारताने थॉमस कप जिंकल्यामुळे संपूर्ण देश आनंदित झाला आहे ! कुशल भारतीय संघाचे अभिनंदन आणि यापुढील कामगिरीसाठी उत्तम शुभेच्छा. भारताचा हा विजय अनेक उदयोन्मुख क्रीडापटूंना प्रोत्साहन देईल."
मालदीवच्या राष्ट्रपतींशी व्हिडिओ कॉन्फरन्सिंगद्वारे पंतप्रधानांचा संवाद

महामहीम राष्ट्रपती आणि माझे मित्र इब्राहिम सोलिह, आपले मालदीवचे मान्यवर मित्र सहकारी, नमस्कार राष्ट्रपती सोलिह, तुमच्याशी संवाद साधणे नेहमी आनंददायी असते. तुम्ही आणि मालदीव कायम आमच्या हृदयात आणि मनात आहात. काही दिवसांपूर्वीच तुम्ही तुमचा एक वर्षाचा कार्यकाळ पूर्ण केल्याबद्दल मला तुमचे अभिनंदन करायचे आहे. मालदीवमधल्या लोकशाही आणि विकासासाठी हे महत्वाचे वर्ष होते. तसेच भारत-मालदीव संबंधासाठी देखील हे महत्वाचे वर्ष होते. माझ्या सरकारचे ‘शेजारी प्रथम’ आणि तुमच्या सरकारच्या ‘भारत प्रथम’ धोरणामुळे सर्वच क्षेत्रात द्विपक्षीय संबंध मजबूत झाले आहेत. आपल्या निर्णयांच्या अंमलबजावणीमुळे मालदीवच्या अर्थव्यवस्था, पायाभूत सुविधा आणि क्षमता निर्मितीला चालना मिळाली आहे. मालदीवच्या प्राधान्य आणि गरजेच्या क्षेत्रांमध्ये हा विकास साध्य झाला हे महत्वाचे आहे. आज भारतात निर्मिती केलेली जलद इंटरसेप्टर नौका अधिकृतपणे तुमच्या तटरक्षक दलाकडे सुपूर्द करण्यात आली. माझ्या गुजरात या जन्मगावी एल ॲण्ड टी ने या प्रगत नौकेची निर्मिती केली आहे. यामुळे मालदीवच्या सागरी सुरक्षेत वाढ होईल आणि तुमच्या नील अर्थव्यवस्था आणि पर्यटनाला प्रोत्साहन मिळेल. या गस्ती नौकेला ‘कामयाब’ हे नाव दिल्याबद्दल मला आनंद झाला. कामयाब म्हणजे धिवेही आणि हिंदी भाषेत यश असा अर्थ आहे. महामहीम, अड्डूच्या विकासाला तुमचे सरकार देत असलेले महत्व माझ्या लक्षात आहे. द्वीपसमूहांवरील समाजाच्या उपजिविका साधनांना मदतीसाठी उच्च प्रभावाच्या समुदाय विकास प्रकल्पात भागीदार बनल्याबद्दल भारताला आनंद झाला आहे. मित्रांनो, दोन्ही देशांच्या जनतेमधील संबंध हे आपल्या दोन्ही देशांमधील दृढ संबंधांचे प्रमुख वैशिष्ट आहे. मालदीवमध्ये भारतीय पर्यटकांची संख्या दुपटीपेक्षा अधिक वाढली आहे. भारत पाचव्या स्थानावरून दुसऱ्या स्थानावर पोहोचला आहे. या आठवड्यात दिल्ली, मुंबई आणि बंगळुरू येथून तीन थेट विमानसेवा सुरू करण्यात आल्या. रूपे कार्डमुळे मालदीवला भेट देणाऱ्या भारतीयांची संख्या आणखी वाढेल. बँक ऑफ मालदीवच्या माध्यमातून हे कार्ड सुरू करण्यात आले. महामहीम, आज आम्ही मालेच्या जनतेला एलईडी पथदिवेही समर्पित केले. या पर्यावरणस्नेही दिव्यांचा लाभ त्यांना देताना भारताला आनंद होत आहे. यामुळे त्यांची 80 टक्के बचत होणार आहे. हुलहुलमाले येथे कर्करोग रुग्णालय आणि क्रिकेट स्टेडियम बांधण्यासाठी आम्ही काम करत आहोत. 34 बेटांवर जल आणि स्वच्छता प्रकल्प तसेच अड्डू येथे रस्ते आणि रिक्लेमशन कार्य लवकरच सुरू होईल असे मला सांगण्यात आले आहे. आगामी काळात भारताच्या सहाय्याअंतर्गत उभारण्यात येणाऱ्या प्रकल्पांमुळे मालदीवच्या जनतेला आणखी लाभ मिळतील. एक मित्र आणि सागरी शेजारी देश म्हणून मालदीवच्या लोकशाही आणि विकासाप्रती भागीदारी सुरू ठेवायला भारत वचनबद्ध आहे. हिंद महासागर क्षेत्रात शांतता आणि परस्पर सुरक्षा नांदावी यासाठी आपण सहकार्य वृद्धिंगत करू. महामहीम, दिल्लीत तुमची भेट घेण्यासाठी मी उत्सूक आहे. शांतता आणि समृद्धीसाठी मी मालदीवच्या जनतेला शुभेच्छा देतो. खूप-खूप धन्यवाद!
नारी शक्ती पुरस्कार 2016 च्या विजेत्यांबरोबर पंतप्रधानांनी साधला संवाद

पंतप्रधान नरेंद्र मोदी यांनी आज स्त्री शक्ती पुरस्कार आणि नारी शक्ती पुरस्कार विजेत्यांची भेट घेऊन संवाद साधला. आपापल्या क्षेत्रात इतराना मार्गदर्शक ठरल्याबद्दल तसेच व्यक्तिग क्षमतांच्या विकासाबद्दल पंतप्रधानांनी पुरस्कार विजेत्यांचे अभिनंदन केले. येत्या तीन दशकात भारत वर्षाला 8 टक्क्यांचा विकास दर दाखवू शकला तर तो जगातील सर्वाधिक विकसित देश ठरेल. यासाठी महिला सक्षम असणे आवश्यक आहे जेणेकरुन या लक्षाप्रती त्या अधिकाधिक योगदान देऊ शकतील. लोकसभेत आज प्रसूती रजा विधेयक मांडण्यात आले आहे. यामुळे वेतनासहित प्रसूती रजा 12 आठवडयावरुन 26 आठवडयांपर्यंत वाढू शकणार आहे, अशी माहिती पंतप्रधानांनी दिली. यावेळी महिला आणि बाल विकास मंत्री मनेका गांधी उपस्थित होत्या.
पंतप्रधानांनी पंडित मदन मोहन मालवीय यांना त्यांच्या जयंतीनिमित्त वाहिली आदरांजली.

पंतप्रधान नरेंद्र मोदी यांनी पंडित मदन मोहन मालवीय यांच्या जयंतीनिमित्त आदरांजली वाहिली आहे. आपल्या ट्विटरसंदेशामध्ये पंतप्रधान म्हणाले; "महान स्वातंत्र्यसेनानी, शिक्षणतज्ञ आणि समाज सुधारक महामहीम पंडित मदन मोहन मालवीयजी यांना त्यांच्या जयंतीनिमित्त शतशः प्रणाम."
पंतप्रधानांनी कात्यायनी देवीला नमन केले

पंतप्रधान नरेंद्र मोदी यांनी कात्यायनी देवीला नमन करून आपल्या समाजात बंधुभावाची आणि दयाभावाची भावना वाढीस लागुदे अशा प्रार्थनेसह नवरात्री पर्वादरम्यान देवीमातेकडे भक्तांसाठी आशीर्वाद मागितले आहेत. ट्विट संदेशात पंतप्रधान म्हणाले; “मी कात्यायनी देवीला वंदन करतो. देवीमातेच्या आशीर्वादाची कृपा सदैव आपल्यावर असुदे आणि तिच्या आशीर्वादामुळे आपणा सर्वांच्यात बंधुभाव आणि दयाभावना वाढीस लागुदे हीच सदिच्छा.”
व्यापार सुलभीकरण कराराला  केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने जागतिक व्यापार संघटनेच्या व्यापार सुलभीकरण करार(टीएफए) अंतर्गत वचनबध्दतेच्या अधिसूचनेसाठी प्रस्ताव, जागतिक व्यापार संघटनेच्या सचिवालयात टीएफएच्या नियमांच्या स्विकृती पत्राला मंजूरी आणि राष्ट्रीय व्यापार सुविधा समितीच्या स्थापनेला मंजूरी दिली आहे. व्यापार सुलभीकरण करारामध्ये मालाची वाहतूक आणि मान्यता देण्याच्या प्रक्रियेला गती देण्याचा प्रस्ताव आहे, ज्यामध्ये निर्यात वस्तूंचाही समावेश आहे. व्यापार सुलभीकरणासाठी सीमा शुल्क विभाग आणि इतर प्राधिकरणादरम्यान कार्यक्षम सहकार्यासाठी विविध उपाययोजना करण्यात आल्या आहेत. जागतिक व्यापार संघटनेच्या दोन तृतीयांश सदस्यांकडून मान्यता मिळाल्यानंतर अधिकृत सदस्यांसाठी व्यापार सुलभीकरण करार लागू केला जाईल. करारामधील प्रस्तावांच्या अंमलबजावणीसाठी आणि देशांतर्गत समन्वय साधण्यासाठी महसूल विभागाचे सचिव आणि वाणिज्य विभागाच्या सचिवांच्या अध्यक्षतेखाली एका राष्ट्रीय व्यापार सुविधा समितीची स्थापना करण्यात आली आहे.
1952 च्या सिनेमेटोग्राफ कायद्यातल्या सुधारणांना केंद्रीय मंत्रिमंडळाची मंजुरी

2019 च्या सिनेमेटोग्राफ कायद्यात सुधारणा करण्यासाठी, सिनेमेटोग्राफ सुधारणा विधेयक 2019 विधेयक मांडण्यासाठी,माहिती आणि प्रसारण मंत्रालयाच्या प्रस्तावाला केंद्रीय मंत्री मंडळाने मंजुरी दिली आहे. चित्रपट पायरसीला आळा घालण्यासाठी, अनधिकृत कॅमकॉर्डिंग आणि चित्रपटाची बेकायदा प्रत काढणाऱ्यांना दंडात्मक तरतूद यात करण्यात आली आहे. तपशील:- अनधिकृत रेकॉर्डिंग रोखण्यासाठी 6 एए या नव्या कलमाचा समावेश, कलम 6 एए च्या तरतुदींचा भंग करणाऱ्यांसाठी दंडात्मक तरतूद करण्याकरिता ,कलम 7 मधे सुधारणा- मुख्य कायद्यातल्या कलम 7 मधे उपकलम 1नंतर खालील उपकलम 1ए समाविष्ट केले जाईल- एखाद्या व्यक्तीने कलम 6 एएच्या तरतुदींचा भंग केल्यास त्या व्यक्तीला 3 वर्षापर्यंत तुरुंगवास किंवा 10 लाखापर्यंत दंड अथवा दोन्हीची तरतूद करणारे उपकलम (1 ए) या प्रस्तावित सुधारणांमुळे, उद्योगाचा महसूल वाढेल,रोजगार निर्मितीला चालना मिळेल,पायरसीला आळा बसेल. पूर्वपीठीका:- पायरसी आणि कॅमकॉर्डिंगला आळा घालण्यासाठी सरकारने कायद्यात सुधारणा करण्याची मागणी,चित्रपट सृष्टी प्रदीर्घ काळापासून करत होती. पायरसीला आळा घालण्यासंदर्भात,पंतप्रधान नरेंद्र मोदी यांनी 19 जानेवारी 2019 रोजी,मुंबईत भारतीय चित्रपटांच्या राष्ट्रीय संग्रहालयाच्या उद्‌घाटनप्रसंगी घोषणा केली होती. माहिती आणि प्रसारण मंत्रालयाने तीन आठवड्याच्या आत, केंद्रीय मंत्री मंडळासमोर हा प्रस्ताव विचारासाठी मांडलाआहे
ज्येष्ठ पत्रकार शेष नारायण सिंह यांच्या निधनाबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी ज्येष्ठ पत्रकार शेष नारायण सिंह यांच्या निधनाबद्दल शोक व्यक्त केला आहे. पत्रकारिता क्षेत्रात दिलेल्या महत्वपूर्ण योगदानाबद्दल शेष नारायण सिंह नेहमी स्मरणात राहतील असे पंतप्रधान म्हणाले. मोदी यांनी त्यांच्या कुटुंबियांप्रती शोक संवेदना व्यक्त केल्या आहेत.
भारत-उझबेकिस्तान दरम्यान ई-गव्हर्नन्स क्षेत्रातील द्विराष्ट्रीय सहकार्याला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या समितीने भारत-उझबेकिस्तान दरम्यान ई-गव्हर्नन्स क्षेत्रातील द्विराष्ट्रीय सहकार्याला मंजुरी दिली. ई-गव्हर्नन्स, माहिती तंत्रज्ञान शिक्षण, ई-गव्हर्नन्स निर्मित जन उत्पादने, विविध क्षेत्रातील डिव्हायसेस, डाटा केंद्र विकास इत्यादींमधील सहकार्याचा या करारात समावेश आहे. पार्श्वभूमी:- इलेक्ट्रॉनिक आणि माहिती तंत्रज्ञान मंत्रालयातर्फे, विभागीय चौकटीत द्विराष्ट्रीय करार तसेच विविध संस्थांशी विनिमय क्षेत्रामध्ये संवर्धन माहिती संदेशवहन तंत्रज्ञान करार करण्यात येणार आहेत.